ไทย-สิงคโปร์ เดินหน้าเสริมสร้างความสัมพันธ์ทางเศรษฐกิจระหว่างกัน เตรียมเร่งผลักดันสินค้าเกษตรของไทย
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยภายหลังเป็นประธานการประชุมกรอบความร่วมมือเพื่อเสริมสร้างความสัมพันธ์ทางเศรษฐกิจ ระหว่างไทยและสิงคโปร์ (STEER) ครั้งที่ 6 ระดับรัฐมนตรี ร่วมกับ ดร.ตัน ซี เหล็ง รัฐมนตรีว่าการกระทรวงแรงงานและรัฐมนตรีว่าการกระทรวงการค้าและอุตสาหกรรม คนที่สองของสิงคโปร์ ว่า ได้หารือประเด็นสำคัญ 5 ด้าน ประกอบด้วย ด้านสินค้าเกษตร ด้านเศรษฐกิจดิจิทัล ด้านการลงทุน ด้านการส่งออก และด้านทรัพย์สินทางปัญญา โดยที่ประชุมมีผลสรุปร่วมกัน อาทิ ไทยกับสิงคโปร์จะร่วมกันสร้างความเชื่อมั่นกับผู้บริโภค ที่ซื้อขายสินค้าบริการผ่านแพลตฟอร์มออนไลน์ โดยจะเร่งเจรจาแลกเปลี่ยนข้อมูลและกำหนดแนวทางร่วมกันต่อไป นอกจากนี้ สิงคโปร์จะพิจารณาการขึ้นทะเบียนฟาร์มไข่ไก่และไข่นกกระทาออร์แกนิคให้ประเทศไทย และยินดีเข้าร่วมงานแฟร์ที่ประเทศไทยจัดขึ้น รวมทั้งจะหารือเรื่องการใช้เอกสารทำธุรกรรมทางธุรกิจผ่านระบบอิเล็กทรอนิกส์ให้มากขึ้น ส่วนการลงทุนและการทำธุรกิจเรือสำราญ กระทรวงการท่องเที่ยวและกีฬา จะเร่งหารือกับผู้แทนฝ่ายสิงคโปร์ จัดตั้งคณะทำงานร่วมกัน เพื่อส่งเสริมการลงทุนเรื่องท่าเรือ การท่องเที่ยวผ่านเรือสำราญ เพื่อประโยชน์ด้านการท่องเที่ยวและการลงทุนของ 2 ประเทศสำหรับกิจกรรมในวันนี้ ยังมีการลงนามบันทึกความร่วมมือ (MOU) ระหว่างไทยกับสิงคโปร์ รวม 5 ฉบับ รวมทั้งกิจกรรมจับคู่ธุรกิจออนไลน์ ระหว่างผู้ส่งออกไทยและผู้นำเข้าจากสิงคโปร์ รวม 44 บริษัท คาดว่าสามารถซื้อขายระหว่างกันได้ประมาณ 30 ล้านบาท